Innocentius Episcopus servus servorum Dei, dilectis filiis Abbati monasterii Trenorchiensis, ejúsque fratribus tam præsentibus quàm futuris, regularem vitam professis in perpetuum. Cùm universis sanctæ Ecclesiæ debitores ex Apostolicæ auctoritate ac benevolentiâ existamus, illis tamen locis atque personis, quæ specialiùs ac familiariùs sanctæ Romanæ adherent Ecclesiæ, propensiori nos convenit caritatis studio imminere. Proinde, dilecti in Domino filii, vestris justis petitionibus clementer annuimus,  prædecessorum nostrorum felicis recordationis, Urbani, Paschalis, Calixti, Innocentii, Lucii,  Eugenii Romanorum Pontificum vestigiis inhærentes Trenorchiense monasterium, Ordinis S. Benedicti, quod specialiter beati Petri juris existit, Cabilonensis diocesis in quo divino mancipati estis obsequio, sub beati Petri  nostrâ protectione suscipimus,  præsentis scripti privilegio communimus; statuentes ut quascumque possessiones, quæcumque bona idem monasterium in præsentiarum justè  canonicè possidet, aut in futurum concessione Pontificum, liberalitate Regum, largitione Principum, oblatione fidelium, seu aliis justis modis præstante Domino poterit adipisci, firma vobis, vestrísque successoribus,  illibata permaneant. Ipsarum quoque, quas nunc habetis, Ecclesiarum decimas, quæ à laicis obtinentur, si eorum potestati subtrahere vestræ religionis reverentia potuerit, ad vestram ac pauperum sustentationem vobis liceat possidere. Sanè diffinitionem inter vestrum  beati Florentii monasterium, de Ecclesiis Lausduni, Sanctæ Crucis videlicèt  Sancti Nicolai, sicut à jam dictis prædecessoribus nostris felicis memoriæ Urbano atque Calixto facta est,  scripto eorum firmata, Sedis Apostolicæ auctoritate firmamus: præcipientes, quatenùs deinceps nullam vobis vel Ecclesiæ molestiam monachi Sancti Florentii ex his inferre præsumant; sed absque eorum inquietudine, præfatas Ecclesias vos vestríque successores perpetuò possideatis, ad hoc adjicimus, ut idem locus in quo beati Valeriani Martyris  Sancti Philiberti Confessoris corpora requiescunt, ab omni jugo sæcularis potestatis liber in perpetuum conservetur. Nec Episcopo liceat cujuscumque diocesis, eumdem locum excommunicationis, vel absolutionis, seu cujuslibet dispositionis occasionibus perturbare: aut cruces, quaslibet exactiones novas burgo  cæteris monasterii possessionibus irrogare. Missas quoque in eodem monasterio publicas celebrari, vel stationem ab Episcopo, præter Abbatis vel fratrum voluntatem fieri prohibemus, sicut à prædecessoribus nostris statutum est,  scripto eorum firmatum. Obeunte verò te nunc ejusdem loci Abbate, vel tuorum quolibet successorum, nullus ibi qualibet surreptionis astutiâ seu violentiâ præponatur, nisi quem fratres communi consensu, vel pars consilii sanioris secundùm Deum  beati Benedicti regulam providerint eligendum, à Sedis Apostolicæ Pontifice vel ejus Legato consecrandum. Decernimus ergo ut nulli omninò hominum liceat præfatum monasterium temerè perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed omnia integra conserventur, eorum pro quorum gubernatione  sustentatione concessa sunt: usibus omnimodis profutura. Salvâ nimirum in omnibus Sedis Apostolicæ auctoritate. Si qua igitur in futurum ecclesiastica sæcularísve persona, hujus nostræ constitutionis paginam sciens, contra eam temerè venire tentaverit, secundò tertióve commonita, nisi reatum suum congruâ satisfactione correxerit, potestatis honorísque sui dignitate careat, reámque se divino judicio existere de perpetratâ iniquitate cognoscat,  à sacratissimo Corpore ac Sanguine Dei  Domini Redemptoris nostri Jesu Christi aliena fiat: atque in extremo examine districtæ ultioni subjaceat. Cunctis autem eidem loco justa servantibus sit pax Domini nostri Jesu Christi, quatenùs  hìc fructum bonæ actionis percipiant,  apud districtum Judicem præmia æternæ pacis inveniant. Amen, amen, amen. In Symbolo Pontificis. Notas fac mihi Domine vias tuas. Subscriptiones. Ego INNOCENTIUS Catholicæ Ecclesiæ Episcopus SS. † Ego Oto Portuensis  Sanctæ Rufinæ Episcopus SS. † Ego Willelmus Sabinensis Episcopus SS. † Ego Petrus tt. S. Marcelli Presbyter Card. SS. † Ego Vvillelmus Basilicæ duodecim Apostolorum Presbyter Cardinalis SS. † Ego frater Johannes tt. S. Laurentii in Lucinâ Presbyter Cardinalis SS. † Ego frater Hugo tt. Sanctæ Sabinæ Presbyter Cardinalis SS. † Ego Octavius Sanctæ Mariæ in Viâ latâ Diaconus Cardinalis SS. † Ego Petrus Sancti Georgii ad Velum aureum Diaconus Cardinalis SS. † Ego Johannes Sancti Nicolai in Carcere Tulliano Diaconus Card. SS. † Ego Vvillelmus Sancti Eustachii Diaconus Cardinalis. SS. Datum Lugduni per manum Magistri Marini Sanctæ Romanæ Ecclesiæ Vicecancellarii X. Kalendas Aprilis, Indictione IIII. Incarnationis Dominicæ anno M. CC. XLV. pontificatûs verò Domni Innocentii Papæ IIII. anno tertio.